
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/91


R A P O R T
asupra proiectului de Lege  pentru modificarea Ordonanţei Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945, din motive etnice
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 73 din 10 aprilie 2012, cu dezbaterea pe fond în procedură obişnuită,  a proiectului de Lege  pentru modificarea Ordonanţei Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945, din motive etnice.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1047/07.10.2011);
· avizul negativ al Comisiei pentru buget, finanţe şi bănci (nr.22/87/31.07.2012);
· avizul negativ al Comisiei juridice, de disciplină şi imunităţi (nr.31/249/13.06.2012);
· avizul favorabil al Comisiei pentru drepturile omului, culte şi problemele minorităţilor naţionale (nr.25/133/11.04.2012);
· punctele de vedere negative ale Guvernului (nr.2478/DPSG/28.10.2011 şi nr. 5217/DRP/14.08.2012)
Proiectul de lege  are ca obiect de reglementare modificarea şi completarea art.2 şi art. 3 din Ordonanţa Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945, din motive etnice, în sensul actualizării cuantumului indemnizaţiilor lunare acordate beneficiarilor acestui act normativ.
Comisia propune Plenului Camerei Deputaţilor respingerea proiectului de lege  întrucât iniţiatorii nu au identificat  sursele financiare necesare aplicării măsurilor avute în vedere, aşa cum prevăd  dispoziţiile art. 138 alin. (5) din Constituţia României, republicată, ale art. 15 alin. (1) din Legea nr. 500/2002 privind finanţele publice, cu modificările şi completările ulterioare, precum şi ale art.7 alin. (1) din Legea responsabilităţii fiscal-bugetare nr. 69/2010.
În raport de obiectul şi conţinutul reglementării, proiectul de lege face parte din categoria legilor ordinare.
La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Proiectul de lege  a fost adoptat de Senat în şedinţa din 2 aprilie 2012 , în condiţiile articolului 75 alineatul (2), teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia BARNA


Kerekes Karoly

Şef serviciu Elena MESAROŞ

Întocmit, 

Consilier parlamentar Monica Rallu Curta

